Diari Oficial de la Generalitat Valenciana


Sumari del DOGV 9454, del 21-10-2022 (2022/9552)

RESOLUCIÓ d'11 d'octubre de 2022, del conseller de Sanitat Universal i Salut Pública, per la qual es creen i regulen, com a grups de treball, la Comissió Supradepartamental i els comités departamentals per a l'adaptació, implantació, seguiment i avaluació del Pla per a l'ampliació de la cartera comuna de serveis de salut bucodental del Sistema Nacional de Salut a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9454

Data del DOGV
:   21-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9552


Data del document
:   11-10-2022

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública

RESOLUCIÓ d'11 d'octubre de 2022, del conseller de Sanitat Universal i Salut Pública, per la qual es creen i regulen, com a grups de treball, la Comissió Supradepartamental i els comités departamentals per a l'adaptació, implantació, seguiment i avaluació del Pla per a l'ampliació de la cartera comuna de serveis de salut bucodental del Sistema Nacional de Salut a la Comunitat Valenciana. [2022/9552]  
  
Antecedents i fonaments de dret  
A Espanya, les prestacions d'atenció de salut bucodental incloses en la cartera comuna de serveis del SNS s'estableixen dins de l'apartat 9 de l'annex II, relatiu a la cartera de serveis comuns d'atenció primària, del Reial decret 1030/2006, de 15 de setembre, pel qual s'estableix la cartera de serveis comuns del Sistema Nacional de Salut i el procediment per a la seua actualització.  
És rellevant destacar que, segons la comunitat autònoma, la població no sempre disposa de totes les prestacions incloses en el sistema sanitari públic i, en les que sí que ho estan, s'enfronta a inequitats en el seu accés.  
L'ampliació de la cartera de serveis d'atenció de la salut bucodental i la implantació homogènia en les comunitats autònomes ha sigut un tema de preocupació i consens en el Sistema Nacional de Salut (SNS). Així doncs, en el Marc Estratègic per a l'Atenció Primària i Comunitària, aprovat en abril de 2019 pel Consell Interterritorial del SNS, es preveu com a acció (A.4.5), escometre a curt termini, l'actualització de la cartera comuna de serveis en salut bucodental, que s'ha fet realitat amb l'elaboració Pla per a l'ampliació de la cartera comuna de serveis de salut bucodental en el Sistema Nacional de Salut.  
  
El Pla integra dos objectius, homogeneïtzar les prestacions d'atenció de salut bucodental en el territori nacional, garantint l'equitat en el seu accés, independentment del lloc de residència, i incrementar els serveis comuns, que fins ara no es prestaven per la sanitat pública, amb un enfocament fonamentalment preventiu i prioritzant els següents col·lectius on la inversió en salut és manifesta: infantojuvenil, embarassades, persones amb discapacitat i persones amb càncer, en concret aquelles persones diagnosticades de processos oncològics del territori cervicofacial.  
La Llei 22/2021, de 28 de desembre, de pressupostos generals de l'Estat per a l'any 2022, preveu en els pressupostos del Ministeri de Sanitat, una partida pressupostària destinada a l'impuls de l'ampliació dels serveis de salut bucodental en la cartera de serveis de l'SNS. El repartiment de fons a les comunitats autònomes es farà tenint en compte l'abast de l'ampliació de la cartera comuna de serveis de salut bucodental plantejada per col·lectius prioritzats i segons criteris poblacionals.  
  
Una vegada es publique l'ampliació de la cartera de serveis d'atenció bucodental, les comunitats autònomes han d'adaptar i implantar el Pla de salut bucodental en els seus corresponents àmbits. Per a això, la Conselleria de Sanitat Universal i Salut Pública estima procedent la creació de grups de treball liderats per experts, de manera que l'ampliació d'aquesta cartera es faça efectiva en tots els departaments de salut en condicions d'equitat.  
Amb la finalitat de crear i regular, com a grups de treball, la Comissió Supradepartamental i els comités departamentals per a l'adaptació, implantació, el seguiment i avaluació del Pla per a l'ampliació de la cartera comuna de serveis de salut bucodental en el Sistema Nacional de Salut a la Comunitat Valenciana i, en virtut de les competències que m'atribueix el Decret 105/2019, de 5 de juliol del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat pel Decret 184/2020, de 13 de novembre, i el Decret 185/2020, de 16 de novembre, de 2020, del Consell d'aprovació del Reglament orgànic i funcional de la Conselleria de Sanitat Universal i Salut Pública, desenvolupat per l'Ordre 3/2022, de 22 d'abril, de la Conselleria de Sanitat Universal i Salut Pública, resolc:  
  
  
  
Primer. Objecte  
La present resolució té per objecte:  
1. Crear, com a grups de treball, la Comissió Supradepartamental, d'ara endavant la Comissió, i els comités departamentals, d'ara endavant els comités, per a l'adaptació, implantació, el seguiment i avaluació del Pla per a l'ampliació de la cartera comuna de serveis de salut bucodental en el Sistema Nacional de Salut a la Comunitat Valenciana, d'ara endavant el pla.  
2. Regular les funcions i composició de la Comissió i els comités per a l'adaptació, implantació, el seguiment i l'avaluació del pla.  
  
  
Segon. Coordinació  
La Comissió i els comités estaran coordinats per la conselleria amb competències en matèria de sanitat, a través de la direcció general amb competències en matèria d'assistència sanitària.  
La coordinació funcional del grup de treball que integra la Comissió la realitzarà una persona designada per la persona titular de la direcció general amb competències en matèria d'assistència sanitària.  
La coordinació funcional dels grups de treball dels comités serà competència de les persones de l'àmbit de l'atenció odontològica en primària i de l'atenció en matèria de cirurgia maxil·lofacial en hospitalària que van ser designades per aquesta Comunitat per a col·laborar amb el Ministeri en l'elaboració del Pla i que formen part de la Comissió, tal com s'estableix en l'apartat 3.a del resolc tercer de la present resolució.  
  
La coordinació funcional de cada comité la realitzarà la persona titular de la direcció mèdica del departament de salut.  
  
Tercer. Composició  
1. Els membres dels grups de treball que integren la Comissió i els comités seran designats per la persona titular de la conselleria amb competències en matèria de sanitat, a proposta de la persona titular de la direcció general amb competències en matèria d'assistència sanitària.  
  
2. Els membres seran designats per un període de quatre anys, excepte aquells que ho siguen per raó de càrrec.  
3. La Comissió estarà integrada per:  
a) Dues persones designades per la Conselleria de Sanitat Universal i Salut Pública per a l'elaboració del pla. Una d'aquestes, amb la categoria professional de facultatiu especialista en cirurgia maxil·lofacial, i una altra, amb la categoria professional d'odontòleg o facultatiu especialista en estomatologia d'unitat de suport a l'atenció primària.  
b) La persona titular de la subdirecció general amb competències en matèria d'atenció primària o persona de la seua subdirecció en qui delegue amb rang de cap de servei.  
c) La persona titular de la subdirecció general amb competències en matèria d'atenció hospitalària o persona de la seua subdirecció en qui delegue amb rang de cap de servei.  
d) La persona titular de la subdirecció general de farmàcia amb competències en matèria de farmàcia i productes sanitaris o persona de la seua subdirecció en qui delegue amb rang de cap de servei.  
  
e) La persona titular de la subdirecció general amb competències en matèria de promoció de la salut i prevenció o persona de la seua subdirecció en qui delegue amb rang de cap de servei.  
f) Els membres que propose aquesta comissió, i siguen nomenats, per a aquelles situacions que ho requerisquen, en qualitat d'experts.  
4. Cada Comité estarà integrat per:  
a) La persona titular de la direcció mèdica del departament de salut.  
  
b) La persona titular de la direcció mèdica d'atenció primària del departament de salut.  
c) La persona titular de la direcció d'infermeria d'atenció primària del departament de salut.  
d) Dos professionals sanitaris referents de les unitats de suport d'odontologia d'atenció primària del departament de salut, un professional amb la categoria d'odontòleg i un professional amb la categoria de tècnic/a superior en higiene bucodental.  
e) La persona titular del servei de cirurgia maxil·lofacial i, si no n'hi ha, un professional amb la categoria de facultatiu especialista en estomatologia.  
f) La persona titular de la direcció del centre de Salut Pública de referència, del departament de salut.  
g) Els membres que propose el Comité esmentat, i siguen nomenats, per a aquelles situacions que ho requerisquen, en qualitat d'experts.  
5. L'acceptació i participació com a membre dels grups de treball serà voluntària i no comportarà cap contraprestació.  
  
Quart. Funcionament  
El grup de treball que integra la Comissió es reunirà, com a mínim, dues vegades a l'any, i amb caràcter extraordinari a petició de la majoria dels membres, sempre que hi haja una causa motivada.  
Els grups de treball que integren els comités es reuniran, com a mínim, una vegada cada tres mesos i amb caràcter extraordinari a petició de la majoria dels membres, sempre que hi haja causa motivada.  
La convocatòria i l'ordre del dia de cada reunió, juntament amb la documentació necessària, seran remesos als membres, per la persona que n'assumisca la coordinació, amb una antelació mínima de quaranta-huit hores, excepte en els casos d'urgència justificada.  
  
Cinqué. Funcions  
1. Són funcions del grup de treball que integra la Comissió les següents:  
a) Impulsar l'adaptació del Pla en els departaments de salut de la Comunitat Valenciana i realitzar el seguiment i avaluació d'aquest, mitjançant l'anàlisi de les memòries anuals dels comités.  
b) Proposar millores per a l'adaptació i actualització del contingut del pla, sobre la base de les necessitats detectades.  
c) Garantir el compliment dels acords aconseguits en el Sistema Nacional de Salut, referents al Pla, a la Comunitat Valenciana.  
  
2. Són funcions dels grups de treballs que integren els comités les següents:  
a) Adaptar, garantir i coordinar la implantació del Pla en el corresponent departament de salut i realitzar el seguiment i avaluació en el seu àmbit departamental.  
b) Implantar les millores detectades per la Comissió en el departament de salut.  
c) Establir protocols de coordinació entre els diferents serveis assistencials hospitalaris (maxil·lofacial, oncologia, radioteràpia), unitats de suport (odontologia de primària) i nivells assistencials (primària i hospitalària) intradepartamentals en l'atenció al pacient amb necessitat d'atenció bucodental, especialment referent a l'atenció a les persones amb discapacitat i persones amb patologia oncològica, segons estableix el pla.  
d) Proposar l'establiment de xarxes assistencials interdepartamentals entre els diferents serveis de cirurgia maxil·lofacial i els departaments de salut que no disposen d'aquest servei.  
e) Coordinar les actuacions necessàries amb els centres de salut pública a l'efecte d'implantar la cartera de serveis, des de l'àmbit de la promoció de la salut i prevenció de la patologia bucodental.  
f) Coordinar les actuacions necessàries entre els professionals de medicina familiar i comunitària, professionals d'infermeria i els professionals d'odontologia i higienistes dentals a l'efecte d'implantar la cartera de serveis en la població adulta.  
g) Coordinar les actuacions necessàries entre els professionals de pediatria d'atenció primària i els professionals d'odontologia i higienistes dentals a l'efecte d'implantar la cartera de serveis en la població pediàtrica, infantil i juvenil, tal com estableix el pla.  
h) Coordinar les actuacions necessàries entre els professionals d'infermeria obstetricoginecològica i els professionals d'odontologia i higienistes dentals a l'efecte d'implantar la cartera de serveis en les dones embarassades.  
i) Elaborar la memòria anual de seguiment i avaluació del Pla en el departament de salut per a la remissió a la Comissió.  
j) Qualsevol altra que els puga encomanar la Comissió.  
  
Sisé. Producció d'efectes  
La present resolució serà aplicable en la data de publicació en el Diari Oficial de la Generalitat Valenciana, i deixa sense efectes aquelles resolucions de la Conselleria de Sanitat Universal i Salut Pública que s'oposen a la present resolució.  
  
València, 11 d'octubre de 2022.- El conseller de Sanitat Universal i Salut Pública: Miguel Mínguez Pérez.